เทกระจาดหุ้นไทย ตื่นฝรั่งโยกเงินกลับ
ตลาดหุ้นตลอดสัปดาห์ที่ผ่านมา (3-7 มิ.ย.) ไหลรูดหลุด 1,500 จุด ก่อนจะเด้งปลายสัปดาห์ขึ้นมา
9 มิ.ย. 2556

ตลาดหุ้นตลอดสัปดาห์ที่ผ่านมา (3-7 มิ.ย.) ไหลรูดหลุด 1,500 จุด ก่อนจะเด้งปลายสัปดาห์ขึ้นมาปิด 1,516.24 จุด ลดลง 45.83 จุด หรือ 2.93% จากสัปดาห์ก่อน (1,562.07 จุด) 
ต่างชาติมียอดขายสะสมตั้งแต่วันที่ 3-7 มิ.ย. จำนวน 20,889.91 ล้านบาท แต่ถ้าดูยอดสะสมตั้งแต่ต้นปี วันที่ 1 ม.ค.ถึงปัจจุบัน ยอดขายมากถึง 41,982.17 ล้านบาท ขณะที่สถาบันกองทุนเป็นฝ่ายซื้อมียอดสะสม 51,638.17 ล้านบาท 
ปัจจัยลบท่วมตลาด
การปรับตัวลดลงของตลาดหุ้นไทย อยู่ในทิศทางเดียวกับตลาดหุ้นเอเชีย ซึ่งเป็นผลจากนักลงทุนต่างชาติเทขายหุ้น ผลจากความกังวลมาตรการลดการอัดฉีดกระตุ้นเศรษฐกิจของสหรัฐ หรือคิวอี ซึ่งจะลดขนาดและปริมาณเงินลง รวมทั้งข่าวสถาบันจัดอันดับมูดี้ส์ อินเวสเตอร์ เซอร์วิส ออกมาสร้างความแตกตื่นให้กับตลาดหุ้นไทย ด้วยการประกาศจะปรับลดอันดับเครดิตของประเทศ โดยดึงปัจจัยการขาดทุนจากการรับจำนำข้าวมาเป็นประเด็นการลดเครดิต แต่สุดท้ายกลับลำ การขาดทุนรับจำนำข้าวไม่ใช่ประเด็นการลดเครดิต ...แล้วอย่างนี้ใครจะรับผิดชอบความเสียหายจากข่าวของมูดี้ส์ 




 
 
 
 
 
 
 
 
เงินทุนฝรั่งวนเวียนในไทย
แม้ว่าต่างชาติจะเทขายหุ้นออกไป เป็นเหตุให้หุ้นไทยปรับตัวลงในช่วงสัปดาห์ที่ผ่านมาก็ตาม หลายฝ่ายก็คาดการณ์ว่า เงินที่ต่างชาติขายหุ้น ยังไม่ได้ขนกลับไป แต่ยังวนเวียนอยู่ในไทย พักอยู่ในบัญชีเงินบาทของผู้มีถิ่นฐานนอกประเทศ ตามที่ที่ปรึกษาผู้ว่าการแบงก์ชาติ “นางสุชาดา กิระกุล” ออกมาระบุ รวมทั้ง “นายชาญ บูลกุล” นักลงทุนอิสระ ก็ระบุเช่นกันว่า อีก 2 สัปดาห์ตลาดหุ้นจะฟื้นตัว
น้องใหม่โมโน ชื่นมื่น 
หุ้นใหม่ บริษัท โมโน เทคโนโลยี (MONO) ของ “เสี่ยพิชญ์ โพธารามิก” เข้าซื้อขายในตลาดหลักทรัพย์ เอ็ม เอ ไอ (mai) เมื่อวันที่ 6 มิ.ย.ที่ผ่านมา จองซื้อ 11.40 บาท ซื้อขายวันแรก ราคาไม่หวือหวา เพราะภาวะตลาดที่ระดับ 11.90 บาท ถัดจากนั้นอีกวัน ไม่เหมือนเดิม แรงซื้อจากบรรดาเสี่ยใหญ่อัดเข้าไป ราคาและมูลค่าพุ่งกระจายปิด 14.80 บาท บวก 2.90 บาท มูลค่าซื้อขาย 3,404 ล้านบาท 
นกแอร์ ขาย 26 บาท 
บริษัท สายการบินนกแอร์ จ่อเข้าตลาดหุ้นวันที่ 20 มิ.ย.นี้ จากผลการปิดการสำรวจราคาต่อความต้องการของนักลงทุนสถาบัน (บุ๊กบิวด์) วันศุกร์ที่ 7 มิ.ย.ที่ผ่านมา จากช่วงราคา 25-28 บาท ท่ามกลางภาวะตลาดหุ้นที่ผันผวน แม้ว่าความต้องการของสถาบันที่ช่วงราคาดังกล่าวจะสูงถึง 5-6 เท่าก็ตาม บริษัทยอมหั่นราคาลงมา เพื่อให้ยิ้มกันได้ถ้วนหน้า ตามสโลแกน We Fly Smile จึงเลือกขายราคา 26 บาท เปิดจองวันที่ 12-14 มิ.ย.นี้ แล้วเข้าซื้อขายในตลาดหลักทรัพย์วันที่ 20 มิ.ย.นี้
สำหรับสัดส่วนที่เสนอขายนักลงทุนสถาบันนั้น เดิมกำหนดขายสถาบัน 40 รายย่อย 60 จากจำนวนเสนอขายทั้งหมด 187.5 ล้านหุ้น ผลบุ๊กบิวด์ สถาบันต้องการ 56 เท่า บริษัทจึงเพิ่มสัดส่วนขายสถาบัน เป็น 57.5% และลดรายย่อยเหลือ 42.5% จากจำนวนเสนอขาย